Det er en melding, som i dag vækker glæde her i det nordjyske blandt andet i Østervrå, hvor den lokale købmand længe har efterlyst en offentlig ladestander i byen. - Herovre har vi vores bonus-benzinautomat, og vi har så tilbudt dem at få den her parkeringsplads, siger Jacob Kjærsgaard, der er førstemand i Meny i Østervrå. Hos Meny i Østervrå har de længe måttet se langt efter en ladestander. Den nærmeste ligger nemlig omkring 20 kilometer fra byen. Supermarkedet har derfor tilbudt en del af parkeringspladsen til private udbydere, men ingen har endnu slået til. – Når vi har prøvet at få fat i sådan en ladestander, så har beskeden hver gang været, at markedet ikke er til at have en stander i en lille by som Østervrå. Der har vi det sådan, at 100 miljørigtige biler må alt andet lige være bedre end 0, så hvorfor ikke komme i gang, siger Jacob Kjærsgaard. Kommunen måtte tidligere ikke deltage i opførelsen af ladestandere TV2 Nord fortalte tidligere på ugen historien om, at kommunerne ikke kan gå ind og hjælpe udkantsområderne med at få ladestandere til byerne. Det har tidligere været op til de private udbydere. – Og der står vi lidt som galopheste i en startboks og siger, hvad må vi være med til i forhold til arealer og økonomi, og der vil vi gerne være med til at understøtte på flere områder, så vi kan få de ladestandere op, siger Birgit S. Hansen, der er socialdemokratisk borgmester i Frederikshavn Kommune. Nu får Birgit S. Hansen muligheden for at skride til handling. Et bredt flertal i Folketinget besluttede i går, at kommunerne nu kan medfinansiere ladestandere, hvis private udbydere ikke griber bolden og påbegynder opsætning af ladestandere inden. – Vi skal ud over rampen på den her dagsorden. Det er efterspurgt af vores borgere, der gerne vil over at køre elbil eller hybrid. Og det er også efterspurgt af vores turister, så vi må stå og kigge de private udbydere dybt i øjnene og sige ’leverer I her?’, og siger de så nej, så må vi ind med skatteborgernes penge, siger Birgit S. Stenbak. FDM: - Vigtigt for vores medlemmer med ladestandere Aftalen vækker glæde hos FDM, som er Danmarks største interesseorganisation for bilejere. - Det er rigtigt vigtigt, fordi vi fra vores medlemmer ved, at de kun køber elbiler, hvis de er sikre på, at de kan lade bilen op på farten. I yderområder kommer ladestanderne ikke af sig selv. Her er behov for, at kommunerne medfinansierer opsætningen af standere, siger Ilyas Dogru, der er chefkonsulent hos FDM. Hos Meny i Østervrå er det efterhånden så som så med tålmodigheden. - Jeg tænker bare, at vi skal have den ladestander op hurtigst muligt, så vi kan komme i gang med det her, siger Jacob Kjærsgaard, førstemand i Meny. Lovforslaget om medfinansiering af ladestanderne forventes at træde i kraft 1. april 2022. Omkring 45 procent af de nyregistrerede biler i september var el- eller plug-in-hybrider.

Referat:
En ny bred politisk aftale giver landets kommuner og regioner mulighed for at medfinansiere ladestandere til elbiler i eksempelvis yderområder.